Un stomatolog din Sascut, care deține cabinet și în municipiul Bacău, a fost arestat pentru 30 de zile pentru viol, lovire și lipsire de libertate. Alături de el, a fost plasată sub arest la domiciliu și concubina sa.
Dr. stomatolog Cristian A., în vârstă de 36 de ani, a fost arestat de oamenii legii pe data de 22 martie. Cu o săptămână înainte, medicul, care are cabinet atât în Sascut cât și în municipiul Bacău, ar fi chemat o fostă prietenă, o studentă de 24 de ani, pe care, ulterior ar fi dus-o în pădure la Măgura.
Conform unor surse apropiate anchetei, acesta ar fi bătut-o cu bestialitate și violat-o pe tânără. Apoi, și-ar fi chemat concubina, care a sluțit-o pe stundentă cu un foarfece.
Bărbatul este acum în arest pentru 30 de zile, iar concubina sa, de 32 de ani, din Sănduleni, a fost plasată în arest la domiciliu. Cercetările au fost efectuate de Biroul de Investigații Criminale a Poliției Municipiului Bacău și Parchetul de pe lângă Judecătoria Bacău.